

 **REPUBLIKA E SHQIPËRISË**

**MINISTRIA E EKONOMISË, KULTURËS DHE INOVACIONIT**

**AGJENCIA KOMBËTARE E ARSIMIT, FORMIMIT PROFESIONAL DHE KUALIFIKIMEVE**

**RAPORTI PËRMBLEDHËS I AKREDITIMIT**

**PËR SHKOLLËN E MESME PROFESIONALE “KOLIN GJOKA”, LEZHË**

**DHJETOR 2024**

**I. BAZA LIGJORE**

Procesi i Akreditimit për ofruesit e arsimit dhe formimit profesional, ka filluar për herë të parë në Shqipëri, mbështetur në Ligjin Nr. 15-2017 datë 16.02.2017 “*Për Arsimin dhe Formimin Profesional në Republikën e Shqipërisë”* i ndryshuar në Urdhrin nr. 128, datë 6.7.2021 për miratimin e “*Rregullores për Standardet, kriteret dhe procedurat e akreditimit të ofruesve të arsimit dhe formimit Profesional*” të Ministrisë së Financave dhe Ekonomisë (MFE), në rregulloren e brendshme *për organizimin dhe funksionimin e Agjencisë Kombëtare të Arsimit, Formimit Profesional dhe Kualifikimeve* dhe në urdhrin e brendshëm të AKAFPK-së me nr. 23, datë 12.05.2023 “*Për miratimin e udhëzuesit për procedurat e përzgjedhjes, organizimit dhe etikës profesionale të specialistëve si vlerësues të jashtëm, si dhe procedurat e brendshme në zbatim të procesit të akreditimit në institucionet ofruese të AFP-së”.*

**II. KONTEKSTI I OFRUESIT**

Shkolla e Mesme Profesionale “Kolin Gjoka”, Lezhë, është hapur në shtator 2003 duke iu bashkëngjitur shkollës 8-vjeçare “Lissus” me dy drejtime mësimore Ekonomi-Biznes dhe Turizëm. Në vitin shkollor 2005-2006 shkolla u nda përfundimisht nga shkolla 8-vjeçare dhe në shkurt të 2006 me Vendim të Këshillit Bashkiak, shkollës iu dha emri Shkolla e Mesme Profesionale “Kolin Gjoka”. Ndër vite shkolla ka diversifikuar ofertën e saj duke përshtatur ofertën me tregun e punës. Aktualisht shkolla ofron pesë drejtime mësimore, përkatësisht Teknologji Informacioni dhe Komunikimi, Hoteleri-Turizëm, Ekonomi-Biznes, Shërbime Sociale dhe Shëndetësore dhe Teknologji Ushqimore. Shkolla e konsideron bashkëpunimin me biznesin si një komponent të rëndësishëm, daj ka krijuar lidhje të forta dhe të qëndrueshme me biznese apo institucione të zonës, duke ndarë qëllimet dhe vlerat dhe duke punuar së bashku me to, për të krjuar një mjedis të përgjegjshëm dhe inovativ për përgatitjen e nxënësve për tregun e punës. Nga viti 2016, përmes procesit të gjurmimit të maturantëve një vit pas diplomimit, shkolla ka monitoruar treguesit kryesorë të tregut të punës.

Shkolla e Mesme Profesionale “Kolin Gjoka”, Lezhë, aplikoi pranë Agjencisë Kombëtare të Arsimit, Formimit Profesional dhe Kualifikimeve, për akreditim për kualifikimet profesionale të reja, sipas niveleve përkatëse në KSHK:

1. “Hoteleri-turizëm” Niveli II i KSHK-së, G-II-22
2. “Kuzhinë-pastiçeri” Niveli III i KSHK-së, G2-III-22
3. “Shërbime udhëtimi dhe turizmi” Niveli IV i KSHK-së, G6-IV-18
4. “Hoteleri-turizëm” Niveli IV i KSHK-së, G-IV-20
5. “Teknologji Ushqimore” Niveli II i KSHK-së , A-II-21
6. “Teknologji e përpunimit të brumërave” Niveli III i KSHK-së, A1-III-22
7. “Teknologji Ushqimore” Niveli IV i KSHK-së, A-IV-23
8. “Ekonomi Biznes” Niveli II i KSHK-së, L-II-21
9. “Tregti” Niveli IV i KSHK-së, L6-IV-23
10. “Teknologji Informacioni dhe Komunikimi” Niveli II i KSHK-së,T-II-19
11. “Zhvillim Website” Niveli IV i KSHK-së, T3-IV-21
12. “Multimedia” Niveli IV i KSHK-së , T5-IV-21
13. “Shërbime Sociale dhe Shëndetësore” Niveli II i KSHK-së, O-II-22
14. “Shërbimi Kujdesi për Fëmijë” Niveli III i KSHK-së, O2-III-20
15. “Shërbime Sociale dhe Shëndetësore” Niveli IV i KSHK-së, O-IV-21

**III. PËRMBLEDHJA E PROCESIT**

Ofruesi Publik i AFP-së, Shkolla e Mesme Profesionale “Kolin Gjoka” Lezhë, depozitoi kërkesën për akreditim pranë AKAFPK-së me nr. 149 prot. datë 28.3.2024 “Kërkesë për Akreditim, protokolluar pranë institucionit tonë me nr. 153 prot., më datë 02.04.2024. Agjencia Kombëtare e Arsimit, Formimit Profesional dhe Kualifikimeve, në zbatim të Urdhrit nr. 128/2021 të MFE nisi procesin e Akreditimit duke ngritur dhe konsoliduar grupin e vlerësuesve të jashtëm (GVJ), përmes një procedure të miratuar më parë.

Vizita e grupit të vlerësuesve të jashtëm, i përbërë prej 3 anëtarësh, zgjati 3 ditë sipas një agjende të përcaktuar prej tyre dhe të dakordësuar me ofruesin.

Procesi i akreditimit ka kaluar në hapat e pasqyruara si më poshtë:

1. Studimi i dosjes së dokumenteve të akreditimit, dosjes së vetëvlerësimit dhe raportit përmbledhës të këtij procesi (*para dhe pas vizitës*)
2. Takime të përbashkëta të GVJ për të sqaruar çështje të cilat kërkonin diskutime/sqarime. Takimet janë zhvilluar “*direkt”* dhe “*online*”
3. Përcaktimi dhe aplikimi i metodave të mbledhjes së të dhënave te ofruesi
4. Aplikimi i pyetësorëve (*google form ose hard copy*)
5. Shkrimi i raportit, i cili është punuar në “*Drive form*” ka ndihmuar shumë në punën e përbashkët për një raport sa më cilësor.
6. Dorëzimi i raportit paraprak nga GVJ në AKAFPK (*i firmosur*) së bashku me evidencat mbështetëse.
7. Marrja e komenteve nga AKAFPK dhe rishikimi i raportit paraprak nga GVJ.
8. Hartimi dhe dorëzimi i raportit me reflektimet dhe sugjerimet përkatëse.

**METODAT E PËRDORURA:**

**Vëzhgimi:**

Janë vëzhguar ambientet e institucionit, dosja e vetëvlerësimit, dosja e aplikimit për akreditim, dosja e Njësisë së Zhvillimit, dosjet e Koordinatorëve të Njësisë së Zhvillimit, regjistrat, amzat,

indeksi i amzës, libri i veçantë, dokumente shkollore, statistika, data-base, programet e lëndëve të kulturës së përgjithshme, skeletkurrikulat, planet mësimore tre mujore dhe vjetore për të gjitha lëndët dhe modulet, planet ditore, dosjet individuale të nxënësve, listë e vlerësimeve të moduleve profesionale, procesverbale të provimeve të nivelit, rezultate të Maturës Shtetërore Profesionale, kopje fizike të testeve, mini testeve, procesverbale të ndryshëm, pyetësorë, anketime, formularë të ndryshëm, postera, këndet e punimeve të nxënësve, dosjet e mësuesve, portofolat e nxënësve, këndet e njoftimeve, regjistrin e prokurimeve publike, evidencat mujore të shpenzimeve, fletë -hyrje, fletë-dalje, inventarë, projekt buxheti, libri i magazinës etj.

**Intervista dhe pyetësorë:**

Mbledhja e të dhënave u realizua jo vetëm nëpërmjet dokumentacionit, por edhe nëpërmjet bisedave, intervistave, pyetësorëve me nxënësit, me mësuesit, prindërit dhe institucionet partnere/bizneset etj. për të mbledhur informacionin e duhur.

**Puna në grup:**

Është bërë ndarja e punës për secilin vlerësues, për grumbullimin dhe përpunimin e dokumentacionit. Grupi ka punuar në harmoni dhe bashkëpunim të plotë. Të gjitha vlerësimet dhe rekomandimet janë diskutuar dhe kanë dalë nga mendimi i përbashkët i GVJ. Drejtuesja e GVJ ka udhëhequr punën dhe ka komunikuar me AKAFPK-në për çdo problematikë.

Në fund të procesit të akreditimit, Raporti përfundimtar u pranua gjerësisht nga të gjithë aktorët dhe më poshtë prezantojmë përpara Ministrit të Ekonomisë, Kulturës dhe Inovacionit gjetjet kryesore dhe një sërë rekomandimesh që ofruesi publik shkolla profesionale “Kolin Gjoka”, Lezhë, do të duhet të ndjekë më tej.

**GJETJET PËR 5 FUSHAT E CILËSISË**

**Fusha 1 Menaxhimi.**

Eshtë e qartë dhe e dallueshme që janë dokumentuar të gjitha proceset dhe rezultatet e pritshme, është dokumentuar puna në grup, përfshirja dhe konsultimi me të gjithë grupet e interesit (përfaqësues të punëdhënënësve, të mësimdhënësve, të nxënësve, prindërve) si në menaxhim dhe vendimmarrje, duke përdorur ciklin e cilësisë dhe duke menaxhuar të gjithë burimet njerëzore, burimet materiale si dhe burimet financiare. GVJ gjeti prova të publikimit të rezultateve të konsultimit me grupet e interesit dhe të rezultateve të funksionimit të organeve zyrtare të krijuara me ligj.

**Fusha 2 Marrëdhënia dhe bashkëpunimi**.

Drejtoria e Institucionit informon institucionet qëndrore dhe vendore mbi veprimtarinë dhe rezultatet e shkollës. Vërtetohet se të dhënat mbidhen dhe vlerësohen nga grupet e interesit. Institucioni merr pjesë në rrjetet kombëtare dhe ndërkombëtare të institucioneve arsimore dhe në projektet e përbashkëta të financuara në nivel kombëtar, dhe evropian (RCF). Partnerët dhe komuniteti vendas i biznesit janë të identifikuar qartë në Planin Afatmesëm dhe Planin Vjetor të institucionit. Drejtoria dhe stafi realizojnë pyetësorë dhe anketime me grupet e interesit, mbi veprimtarinë dhe rezultatet e shkollës.

**Fusha 3 Kurrikula e zbatuar.**

Kurrikula bazohet te standardet e profesioneve dhe standardet e kualifikimeve profesionale në fuqi. Ka një procedurë të qartë për hartimin e kurrikulës së zbatuar. Kurrikula garanton zhvillimin e kompetencave kyçe dhe kompetencave profesionale. Tekstet shkollore, materialet mësimore dhe pajisjet ofrohen në përputhje me legjislacionin në fuqi sipas kërkesave të standardeve të kualifikimeve profesionale. Nisur nga numri i nxënësve në shkollë dhe numri i limituar i ambienteve për administratën, është i nevojshëm shtimi i disa ambienteve për praktikën profesionale.

**Fusha 4 Mësimdhënia dhe të nxënit.**

Mësimdhënësit realizojnë planifikimin ditor të mësimit sipas kritereve. Ata paraqesin objektivat e të nxënit dhe rezultatet e të nxënit për çdo njësi mësimore, në përputhje me kurrikulën e planifikuar të institucionit. Procesi i mësimdhënies dhe i nxënies garantojnë arritjen e rezultateve të planifikuara të të nxënit dhe ka përshtatshmëri me përdorimin e materialeve dhe burimeve të mësimdhënies dhe nxënies. Procesi i mësimdhënies dhe nxënies garanton zhvillimin e kompetencave kyçe dhe atyre profesionale.

**Fusha 5 Vlerësimi.**

Mësimdhënësit përdorin metodologjitë dhe instrumentet e planifikuara për vlerësimin e vazhduar, të cilat mbulojnë rezultatet e të nxënit dhe kompetencat e përcaktuara nga standartet. Të dhënat dhe evidencat mbi rezultatet e vlerësimit mblidhen dhe regjistrohen rregullisht. Planifikimi dhe organizimi i provimeve të Niveleve dhe të Maturës Shtetërore Profesionale realizohet sipas legjislacionit në fuqi. Drejtoria e shkollës merr masa për sigurimin e mjediseve, infrastrukturës, burimeve njerëzore dhe materiale për organizimin e provimeve. Rezultatet e vlerësimeve nuk publikohen në mjediset e institucionit. Institucioni aplikon edhe procedurat e ankimimit.

**REKOMANDIMET E RAPORTIT PËRFUNDIMTAR**

**FUSHA 3. KURRIKULA E ZBATUAR**.

**Rekomandimi Nr.1** (kriteri plotësues 3.2.2.3)

Të kërkohet nga drejtoria e institucionit pranë institucioneve të qeverisjes qendrore, pajisja me laboratore për lëndët e kulturës së përgjithshme si dhe shtim të bazës materiale, në shërbim të procesit mësimor bashkëkohor.

**Rekomandimi Nr. 2** (kriteri bazë 3.2.2.1 dhe 3.2.2.2)

Të kërkohet nga qeverisja vendore dhe qendrore, ndërhyrje e shpejtë për ndërtimin e godinës së re me ambiente të praktikave profesionale në drejtimet mësimore “Hoteleri-Turizëm”, “Shërbime Sociale dhe Shëndetësore” dhe “Teknologji Ushqimore” dhe rikonstruksionin e godinës ekzistuese.

**FUSHA 4: MËSIMDHËNIA DHE TË NXËNIT**

**Rekomandim Nr. 3** (kriteri bazë 4.3.4.1)

Të nisë marrja e masave për eleminimin e lagështisë në korridorin e katit të parë të shkollës, brenda periudhës së pushimeve verore 2024.

**Rekomandimi** **Nr. 4** (kriteri bazë 4.3.4.2)

Të kërkohet pranë institucioneve qendrore pajisja me ashensor e institucionit, me qëllim që nxënës me AK, të kenë kushtet e duhura për një zhvillim normal të procesit mësimor

**Rekomandimi** **Nr. 5** (kriteri bazë 4.5.1.6)

Të krijohet një ambient i përshtatshëm për ofrimin e kujdesit shëndetësor të dokumentuar, me bazën materiale të nevojshme, shërbim i cili mund të ofrohet nga mësimdhënës të kualifikimit “Shërbime Sociale dhe Shëndetësore”, me formim akademik “Infermieri”

**FUSHA 5: VLERËSIMI**

**Rekomandimi** **Nr. 6** (kriteri bazë 5.1.1.4).

Të përfshihen metodat e vetëvlerësimit të nxënësit dhe vlerësimit të nxënësve nga njëri-tjetri, nga të gjithë mësimdhënësit në planet ditore dhe gjatë realizimit të procesit mësimor.

**Rekomandimi** **Nr. 7** (kriteri bazë 5.1.8.2)

Të specifikohet saktë në procesverbalet e komisioneve të vlerësimit të nxënësve në provimet e Niveleve, emri i biznesit nga i cili vjen përfaqësuesi si anëtar komisioni.

1. **VENDIMI PËR AKREDITIM**

Në bazë të raportit të akreditimit dhe propozimit të AKAFPK-së, Ministri i Ekonomisë, Kulturës dhe Inovacionit mori vendimin për **akreditim të plotë** përofruesin publik të AFP-së, Shkolla e Mesme Profesionale “Kolin Gjoka”, Lezhë me Vendim Nr. 77, datë 13.11.2024.

AKAFPK ka lëshuar certifikatën e akreditimit të plotë, me nr. serie 15, data 11.12.2024, me afat vlefshmërie deri më 12.11.2028.